Viskupič, Marián, poslanec NR SR (2022-09-30):
Pán predsedajúci, ďakujem pekne za slovo. Kolegyne, kolegovia, v tomto komornom prostredí piatkovom si dovolím povedať pár slov k predloženému návrhu zákona. No ja by som začal, že ešte stále sme slobodná krajina, ktorá, si myslím, že v tejto oblasti je možno až preregulovaná, ale určite platí, že dostatočne regulovaná, dostatočne na to, aby bolo potrebné takéto nejaké ďalšie regulácie prinášať. Skúsim to demonštrovať na... práve na tom prípade alkoholu. Alkohol je, samozrejme, veľký problém a koniec koncov je absolútne neakceptovateľný v slovenskom právnom systéme pri šoférovaní. To znamená, je tam 0,00 a dokonca máme syst... teda v našom právnom systéme, že ak teda človek má viac ako jedno promile, tak je to v podstate trestný čin, normálne, že cela predbežného zadržania a odsúdenie v superrýchlom konaní. To znamená, aj z tohto pohľadu je, si myslím, že dostatočne stanovené a dostatočne proste zachytené to, aby, aby proste nepili šoféri. Nemyslím si, že, že to funguje nejak tak, že teraz príde šofér na pumpu triezvy všetko v poriadku, na pumpe si vypije, a teda ide ďalej, ide ďalej opitý. Toto, myslím si, že za prvé nie je žiadny problém a za druhé zase takéto ďalšie regulácie. Dobre, teraz prepadol zákon, ale proste, kolega Čepček Martin, navrhuješ zákaz nedeľného predaja. Proste toto sú všetko takéto regulácie, ktoré postupne a postupne vlastne ničia toto prostredie a robia, robia krajine stále väčšie problémy. Áno, učme ľudí, že teda piť sa pri šoférovaní nemá, máme tam aj teda dostatočné tresty. Ako ja si myslím, že skončiť kvôli tomu, že si človek vypil a išiel autom, v cele predbežného zadržania, stráviť tam noc, je určite dostatočné odstrašenie, určite väčšie ako to, keď na tej pumpe alkohol nenájde ten človek, čiže toto, si myslím, že je absolútne, absolútne zbytočné a nič neriešiace a navyše kaziace proste celkové prostredie a škodí, ako by... škodí to ekonomike, aj keď teda možno to pri, pri tomto nie je taká veľká suma. Ale prosím, toto, toto, však budeme hlasovať, ale toto, toto nemá, nemá nejaký význam. Čo sa týka toho ďalšieho... (Rečník sa obrátil k navrhovateľovi.) Áno, reklama. Zasa, samozrejme, aj tá reklama. My, nie je to, že nie je žiadna reklama. To nie je, že to nie je regulované, práveže či už alkoholické nápoje, alebo teda aj, aj ten hazard, to je regulované. Nechcem teraz povedať, či je to regulované, že úplne dokonale. Ale nestavajme to do situácie, že, že to regulované nie je. Ten, ten segment je regulovaný, som presvedčený, že dostatočne. A všetky takéto ďalšie a ďalšie sprísňovania vedú vo finále nie k tomu, že teraz ľudia prestanú piť, ale, ale vedie to práve skôr opačne. Vedie to k šedej zóne, k šedému trhu, ku nerešpektovaniu pravidiel, čiže všetky regulácie, je to čaro, ak sa vedia dať nejakú správnu, správnu mieru. A často také úplne prísne regulácie nespôsobia nič iné, než si človek dá pásku cez oči, že to nevidíme, lebo to zmizne z nejakej reálnej bielej ekonomiky, ale o to viac je to potom v tej šedej. A teraz úplne nemám prečítané, čo tam bolo k tomu hazardu. Ale aj ten hazard, hazard je veľmi regulovaný, má svoje pravidlá. A tam presne toto, toto je veľmi dôležité. Pri tom hazarde je extrémne dôležité, že ak tie pravidlá sú nastavené veľmi prísne alebo ťažko realizovateľne, ten hazard nezmizne. Ten hazard má obrovskú schopnosť stať sa z neho šedý hazard, online hazard. A teraz sa nebavme ani možno o dosahoch na, na verejné zdroje, resp. na výber povedzme dane z hazardu, alebo teda odvodu z hazardu, ale aj na to zdravie, ktoré spomínaš, lebo to som akoby vnímal, že ti ide v tomto zákone hlavne o to zdravie ľudí, či už teda pri ohrození alkoholom, alebo hazardom. Ale práve toto je, veď my máme registre vylúčených osôb. Proste tí ľudia, keď majú problém, vedia sa dostať do toho legálneho systému aj pomoci. Ale v momente, keď sa ten hazard dostane do šedej zóny, tí ľudia neprestanú hazardovať, akurát sa dostanú mimo toho všetkého, proste mimo systému, mimo toho registra vylúčených osôb a ten problém sa zhorší, nebudeme o ňom vedieť až nakoniec, samozrejme, tie, tie smutné príbehy tam potom si to, samozrejme, všimne už aj zdravotný systém. Ale prosím, tuto pri akejkoľvek sprísňovaní regulácie treba dávať veľký pozor na to, aby tá, tá miera tej regulácie bola správna. To som chcel povedať. Ďakujem pekne za pozornosť.